1999/564/EY: Komission päätös, tehty 28 päivänä heinäkuuta 1999, syötäväksi tarkoitettujen oliivien tuotannolle Portugalissa myönnettävästä tuesta (tiedoksiannettu numerolla K(1999) 2462) (Ainoastaan portugalinkielinen teksti on todistusvoimainen)



Virallinen lehti nro L 213 , 13/08/1999 s. 0025 - 0028



KOMISSION PÄÄTÖS, tehty 28 päivänä heinäkuuta 1999, syötäväksi tarkoitettujen oliivien tuotannolle Portugalissa myönnettävästä tuesta (tiedoksiannettu numerolla K(1999) 2462) (Ainoastaan portugalinkielinen teksti on todistusvoimainen) (1999/564/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon rasva-alan yhteisestä markkinajärjestelystä 22 päivänä syyskuuta 1996 annetun neuvoston asetuksen 136/66/ETY(1), sellaisena kuin se on viimeksi muutettuna asetuksella (EY) N:o 1638/98(2), ja erityisesti sen 5 artiklan 4 kohdan, sekä katsoo, että 1) asetuksen N:o 136/66/ETY 5 artiklan 4 kohdassa annetaan jäsenvaltioille mahdollisuus myöntää osa taatusta kansallisesta määrästään ja oliiviöljyn tuotantotuesta syötäväksi tarkoitettujen oliivien tukemiseen edellytyksillä, jotka komissio vahvistaa 38 artiklassa säädettyä menettelyä noudattaen, 2) Portugali on esittänyt markkinointivuosia 1999/2000 ja 2000/2001 koskevan pyynnön, 3) olisi säädettävä, että tuki myönnetään Portugalissa sijaitsevasta oliivitarhasta tulevien, syötäväksi jalostettavien oliivien tuottajille, ja täsmennettävä tuen myöntämisedellykset, 4) olisi määriteltävä jalostuskaudeksi aika 1 päivästä syyskuuta 31 päivään elokuuta; jalostettuina olisi pidettävä oliiveja, joille on tehty joko ensimmäinen, vähintään viisitoista päivää kestävä suolavesikäsittely ja jotka on poistettu lopullisesti suolavedestä, tai jokin muu käsittely, jonka jälkeen ne soveltuvat elintarvikkeeksi, 5) olisi määriteltävä tukeen oikeutettujen jalostettujen syötäväksi tarkoitettujen oliivien paino sekä jalostettujen syötäväksi tarkoitettujen oliivien ja oliiviöljyn välinen vastaavuus, joiden avulla lasketaan syötäväksi tarkoitettujen oliivien yksikkötuki ja hallinnoidaan taattuja kansallisia määriä, 6) syötäväksi tarkoitettujen oliivien jalostusyritykset on hyväksyttävä erikseen määritellyillä edellytyksillä, 7) olisi annettava säännöksiä syötäväksi tarkoitettuja oliiveja koskevan tuen valvonnasta; näissä säännöksissä olisi säädettävä erityisesti syötäväksi tarkoitettujen oliivien tuottajan tekemästä viljelyilmoituksesta, tuottajien toimittamien oliivien määrä koskevista, jalostajien antamista tiedoista, jalostusketjusta poistuvista oliiveista ja maksajavirastojen valvontavelvollisuuksista; olisi säädettävä syötäväksi tarkoitettujen oliivien tuottajiin sovellettavista rangaistuksista siinä tapauksessa, että ilmoitus ei vastaa tarkastuksessa todettuja tietoja, 8) olisi määriteltävä tekijät, joiden perusteella lasketaan jalostettujen syötäväksi tarkoitettujen oliivien tuottajille myönnettävän tuen määrä, tuesta voidaan tietyillä edellytyksillä myöntää ennakkoa, 9) Portugalin on annettava komissiolle tiedoksi tämän päätöksen soveltamiseksi toteutetut kansalliset toimenpiteet sekä tuen ennakon ja lopullisen tuen laskemisessa käytettävät tekijät, ja 10) tässä päätöksessä säädetyt toimenpiteet ovat rasvojen hallintokomitean lausunnon mukaiset, ON TEHNYT TÄMÄN PÄÄTÖKSEN: 1 artikla Portugali saa oliiviöljyn markkinointivuosina 1999/2000 ja 2000/2001 myöntää syötäväksi tarkoitettujen oliivien tuotantotukea tässä päätöksessä säädetyillä edellytyksillä. 2 artikla 1. Syötäväksi tarkoitettujen oliivien tuotantotuki myönnetään Portugalissa sijaitsevalta oliivitarhalta tulevien sellaisten oliivien tuottajille, jotka on toimitettu jalostettaviksi syötäväksi tarkoitetuiksi oliiveiksi tätä tarkoitusta varten hyväksytyssä yrityksessä. 2. Tuki myönnetään jalostetuille syötäväksi tarkoitetuille oliiveille kunakin oliiviöljyn markkinointivuonna edeltävän markkinointivuoden 1 päivästä syyskuuta kyseisen markkinointivuoden 31 päivään elokuuta. 3. Tässä päätöksessä "jalostetuilla syötäväksi tarkoitetuilla oliiveilla" tarkoitetaan oliiveja, joille on tehty vähintään viisitoista päivää kestänyt ensimmäinen käsittely suolavedellä ja jotka on poistettu lopullisesti suolavedestä, tai jokin muu käsittely, jonka jälkeen ne soveltuvat elintarvikkeeksi. 3 artikla 1. Syötäväksi tarkoitettujen oliivien yksikkötuen laskemiseksi ja taattujen kansallisten määrien hallinnoimiseksi 100 kilogramman jalostettuja syötäväksi tarkoitettuja oliiveja katsotaan vastaavan 11,5 kilogrammaa oliiviöljyä, jonka on oikeutettu asetuksen N:o 136/66/ETY 5 artiklassa säädettyyn tuotantotukeen. 2. Huomioon otettava jalostettujen syötäväksi tarkoitettujen oliivien paino on kokonaisten tai tarvittaessa rikottujen mutta valutettujen oliivien, joista ei ole poistettu kiviä, nettopaino jalostuksen jälkeen. 4 artikla 1. Jalostusyrityksille, jotka täyttävät seuraavat edellytykset, myönnetään hyväksymisnumero: - yritys on jättänyt hyväksyntää koskevan hakemuksen viimeistään kyseessä olevaa oliiviöljyn markkinointivuotta edeltävän syyskuun 30 päivänä, ja liittänyt hakemukseen 2 kohdassa tarkoitetut tiedot ja 3 kohdassa tarkoitetut sitoumukset, - se pitää kaupan syötäväksi tarkoitettuja oliiveja, jotka on jalostettu ja joita on voitu tarvittaessa käsitellä myös muulla tavoin, - sillä on vähintään 30 oliivitonnin vuotuiseen jalostukseen tarvittavat laitteet. 2. Hyväksyntää koskevassa hakemuksessa on oltava vähintään seuraavat tiedot: - kuvaus teknisistä jalostuslaitteista ja varastointitilosta ja niiden ilmoitettu kapasiteetti, - kuvaus kaupan pidettävistä, syöväksi tarkoitetuista oliiveista; kunkin kaupan pitämisen muodon osalta on ilmoitettava jalostettujen syötäväksi tarkoitettujen oliivien keskipaino yhtä kilogrammaa valmistettua tuotetta kohden, - yksityiskohtaiset tiedot syötäväksi tarkoitettujen oliivien varastojen määristä ensimmäistä kyseessä olevaa oliiviöljyn markkinointivuotta edeltävänä päivänä syyskuuta valmistuksen eri vaiheissa ja eri valmistusmuotojen mukaan. 3. Hyväksyntää varten yrityksen on sitouduttava: - ottamaan vastaan, käsittelemään ja varastoimaan erillään tukeen oikeutetut syötäväksi tarkoitetut oliivit, kolmansista maista tulevat oliivit ja oliivit, joista ei myönnetä tukea, - pitämään kaikista syötäväksi tarkoitettuja oliiveja koskevista toimista rahoituskirjanpitoon liitettyä varastointikirjanpitoa, jossa mainitaan kunkin päivän osalta: a) yritykseen tulleet oliivit eräkohtaisesti sekä kunkin erän tuottaja, b) jalostettavien oliivien ja 2 artilan 3 kohdan mukaisesti jalostettujen syötäväksi tarkoitettujen oliivien määrät, c) syötäväksi tarkoitetut oliivit, joiden käsittely on päättynyt ja d) yrityksessä lähteneet syötäväksi tarkoitettujen oliivien määrät valmistusmuodon mukaan ja niiden vastaanottajat. - toimittamaan 2 artiklan 1 kohdassa tarkoitetulle tuottajalle ja toimivaltaiselle yksikölle 6 artiklassa tarkoitetut asiakirjat ja tiedot samassa artiklassa säädetyillä edellytyksillä, - suostumaan kaikkiin tässä päätöksessä tarkoitetun järjestelmän mukaisiin tarkastuksiin. 4. Hyväksyntää ei myönnetä tai se peruutetaan viipymättä yritykseltä: - joka ei täytä tai ei täytä enää hyväksynnän edellytyksiä tai - jota vastaan toimivaltaiset viranomaiset ovat nostaneet syytteen asetuksessa N:o 136/66/ETY säädettyä järjestelmää koskevista sääntöjen vastaisuuksista tai - joka on viimeksi kuluneiden 24 kuukauden aikana saanut rangaistuksen mainitun asetuksen rikkomisesta. 5 artikla Syötäväksi tarkoitettuja oliiveja koskevan tuotantotuen myöntämistä varten tuottajan on jätettävä viimeistään kuluvan markkinointivuoden 1 päivänä joulukuuta oliiviöljyn tuotantotukea varten säädettyä viljelyilmoitusta täydentävä ilmoitus tai tarvittaessa uusi ilmoitus, jossa annetaan syötäväksi tarkoitettujen oliivien osalta kaikki mainitussa oliiviöljyä koskevassa viljelyilmoituksessa olevat tiedot. Jos kyseiset tiedot on jo annettu, eivätkä ne ole sen jälkeen muuttuneet, täydentävään ilmoitukseen merkitään ainoastaan viittaus asianomaiseen viljelyilmoitukseen ja ilmoitettuihin lohkoihin. Syötäväksi tarkoitettuja oliiveja koskevat ilmoitukset tallennetaan oliiviöljyn tuotantojärjestelmässä säädettyyn aakkosnumeeriseen tietokantaan. 6 artikla 1. Hyväksytty yritys antaa 2 artiklan 1 kohdassa tarkoitetulle tuottajalle viimeisen erän toimituksen jälkeen ja viimeistään 30 päivänä kesäkuuta todistuksen, jossa ilmoitetaan yritykseen tulleiden oliivien nettopaino. Tähän todistukseen on liitettävä kaikki toimitettuja oliivieriä ja niiden painoa koskevat asiakirjat. 2. Hyväksytty yritys ilmoittaa toimivaltaiselle yksikölle ja tarkastusvirastolle: a) ennen kunkin kuukauden 10 päivää: - niiden yritykseen tulleiden oliivien määrän, joiden jalostus on aloitettu, sekä edeltävän kuukauden aikana 2 artiklan 3 kohdan mukaisesti jalostettujen oliivien määrät, - edeltävän kuukauden aikana valmistettujen ja yrityksestä lähteneiden oliivien määrät valmistusmuodon mukaan, - kahdessa ensimmäisessä luetelmakohdassa tarkoitetut määrät yhteensä sekä varastojen määrä edeltävän kuukauden lopussa; b) ennen 1 päivää heinäkuuta 2 artiklan 2 kohdassa säädettynä jalostuskautena 2 artiklan 1 kohdassa tarkoitettujen tuottajien nimet ja määrät, joista näille on annettu 1 kohdassa tarkoitettu todistus; c) ennen seuraavan markkinointivuoden 1 päivää kesäkuuta kaikki edeltävän 2 artiklan 2 kohdassa säädetyn jalostuskauden aikana toimitetut määrät ja kaikki niitä vastaavat jalostetut määrät. 7 artikla 1. Syötäväksi tarkoitettujen oliivien tuottajan on ennen kuluvan markkinointivuoden 1 päivää heinäkuuta jätettävä suoraan tai välillisesti toimivaltaiselle yksikölle tukihakemus, jossa on oltava vähintään seuraavat tiedot: - tuottajan nimi ja osoite - niiden tilojen ja lohkojen sijainti, joilta oliivit on korjattu, sekä viittaus asianomaiseen viljelyilmoitukseen - hyväksytty yritys, johon oliivit on toimitettu. Hakemukseen on liittävä 6 artiklan 1 kohdassa tarkoitettu toimitusta koskeva todistus. Hakemukseen voi tarvittaessa liittää tuen ennakkoa koskevan hakemuksen. 2. Kaikkien tukihakemusten myöhästymisten osalta tuen määrästä, johon tuottajalla olisi ajoissa jätetyn hakemuksen perusteella oikeus, vähennetään yksi prosentti jokaista työpäivää kohti, jonka hakemus on myöhässä. Jos hakemus myöhästyy yli 25 työpäivää, sitä ei hyväksytä. 8 artikla 1. Ennen tuen lopullisen määrän maksamista toimivaltainen yksikkö tekee tarvittavat tarkastukset todentaakseen: - syötäväksi tarkoitettujen oliivien määrät, joiden osalta on annettu toimitusta koskeva todistus - jalostettujen syötäväksi tarkoitettujen oliivien määrät ja niiden jakautuminen tuottajakohtaisesti. Tarkastukseen sisältyy: - varastoituja tavaroita koskevia useita fyysisiä tarkastuksia sekä hyväksyttyjen yritysten kirjanpidon tarkastus - tukihakemusten tehostetut tarkastukset niiden oliivinviljelijöiden osalta, jotka hakevat samanaikaisesti sekä syötäväksi tarkoitettuja oliiveja että oliiviöljyä koskevaa tukea. 2. Portugalin on toteutettava kaikki tarvittavat toimenpiteet varmistaakseen, että seuraavia seikkoja valvotaan: - syötäväksi tarkoitettujen oliivien tuotantotukea koskevan tukioikeuden noudattaminen - oliiviöljyn tuotantotuen kieltäminen oliiveilta, jotka on tuotu tämän päätöksen mukaisesti hyväksyttyyn yritykseen - samoista oliiveista ei jätetä enempää kuin yksi hakemus. 3. Tukea ei myönnetä niille 2 artiklan 1 kohdassa tarkoitetuille tuottajille, joiden tekemä 5 artiklan mukainen ilmoitus tai 7 artiklassa tarkoitettu tukihakemus on ristiriidassa tarkastuksissa todettujen seikkojen kanssa, sanotun kuitenkaan rajoittamatta Portugalin säätämien seuraamusten soveltamista. Komission asetuksen (EY) N:o 2366/98(3) 15 artiklan säännöksiä sovelletaan kuitenkin soveltuvin osin. 9 artikla 1. Kaikki 2 artiklan 1 kohdassa tarkoitetut tuottajat voivat pyynnöstä saada tuen ennakkoa. Tuen ennakon määrä on neuvoston asetuksen (ETY) N:o 2261/84(4) 17 a artiklan 1 kohdassa tarkoitettu yksikkömäärä kerrottuna 3 artiklan 1 kohdan mukaisesti jalostettuja syötäväksi tarkoitettuja oliiveja vastaavalla oliiviöljyn määrällä. Tuottajalle maksettavaa ennakkoa varten jalostettujen syötäväksi tarkoitettujen oliivien määrä lasketaan soveltamalla tilapäistä jalostuskerrointa toimitusta koskevassa todistuksessa ilmoitettuun määrään, jonka toimivaltaiselta yksiköltä saadut tiedot vahvistavat. Toimivaltainen yksikkö vahvistaa tämän kertoimen kyseisen hyväksytyn yrityksen osalta käytettävissä olevien tietojen perusteella. Huomioon otettava syötäväksi tarkoitettujen oliivien määrä ei kuitenkaan saa olla enemmän kuin 90 prosenttia toimitetuista syötäväksi tarkoitetuista oliiveista. 2. Tuesta maksetaan ennakkoa tuottajalle, joka on kuluvan markkinointivuoden 16 päivänä lokakuuta tai sen jälkeen tehnyt hakemuksen 7 artiklan 1 kohdan mukaisesti. 10 artikla 1. Tuen määrä on asetuksen (ETY) N:o 2261/84 17 a artiklan 2 kohdassa tarkoitettu yksikkömäärä kerrottuna 3 artiklan 1 kohdan mukaisesti jalostettuja syötäväksi tarkoitettuja oliiveja vastaavalla oliiviöljyn määrällä, sanotun kuitenkaan rajoittamatta asetuksen N:o 136/66/ETY 20 d artiklassa säädettyjen vähennysten soveltamista. Edellä 2 artiklan 1 kohdassa tarkoitetulle tuottajalle myönnettävää tukea varten jalostettujen syötäväksi tarkoitettujen oliivien määrä lasketaan soveltamalla kyseistä yritystä koskevaa jalostuskerrointa toimitusta koskevassa todistuksessa ilmoitettuun määrään, jonka toimvaltaiselta yksiköltä saadut tiedot vahvistavat. Mainitun kerroin on samansuuruinen kuin kaikkien jalostettujen syötäväksi tarkoitettujen oliivien ja kaikkien syötäväksi tarkoitettujen oliivien, joiden toimituksista on annettu kyseisenä oliiviöljyn markkinointivuonna todistus, välinen suhde. Jos toimitusta koskevassa todistuksessa ilmoitettua, tukea vastaavaa jalostettujen oliivien määrää ei voida vahvistaa, jalostettujen syötäväksi tarkoitettujen oliivien määrä lasketaan kyseisten tuottajien osalta muiden yritysten keskimääräisen kertoimen perusteella. Tämä jalostettujen oliivien määrä saa olla enintään 75 prosenttia toimituksen yhteydessä annetussa todistuksessa mainitusta määrästä, sanotun kuitenkaan rajoittamatta oliivinviljelijöiden oikeutta esittää kyseistä yritystä koskevia vaatimuksia. 2. Kun 8 artiklassa tarkoitetut tarkastukset on tehty, tuki tai sen jäljellä oleva määrä maksetaan kokonaisuudessan tuottajalle 90 päivän kuluessa siitä, kun komissio on vahvistanut tuen yksikkömäärän. 11 artikla Portugalin on ilmoitettava komissiolle - viipymättä tämän päätöksen soveltamiseksi toteutetut kansalliset toimenpiteet, - ennen kunkin markkinointivuoden 1 päivää elokuuta jalostettujen syötäväksi tarkoitettujen oliivien arvioitua tuotantoa vastaavat oliiviöljyn määrät sekä tässä arvioinnissa käytetyt tilapäiset jalostuskertoimet, - ennen seuraavien markkinointivuosien 16 päivää kesäkuuta jalostettujen syötäväksi tarkoitettujen oliivien todellista tuotantoa vastaavat oliiviöljyn määrät sekä käytetyt jalostuskertoimet. 12 artikla Tätä päätöstä sovelletaan 1 päivästä syyskuuta 1999. 13 artikla Tämä päätös on osoitettu Portugalin tasavallalle. Tehty Brysselissä 28 päivänä heinäkuuta 1999. Komission puolesta Franz FISCHLER Komission jäsen (1) EYVL 172, 30.9.1966, s. 3025/66. (2) EYVL L 210, 28.7.1998, s. 32. (3) EYVL L 293, 31.10.1998, s. 50. (4) EYVL L 208, 3.8.1984, s. 3.